ཁྱབ་བདག་རྫོགས་ཆེན་པ་པདྨ་སྐལ་བཟང་མཆོག་ནི།ཕྱི་ལོ་༡༩༤༣པ་སྟེ་བོད་རབ་བྱུང་བཅུ་དྲུག་པའི་ཆུ་ལུག་ལོར་མདོ་ཁམས་རྫ་ཆུ་ཁར་སྐུ་འཁྲུངས།དགུང་ལོ་ལྔ་ཡི་སྟེང་རྫོགས་ཆེན་མཁན་ཆེན་པདྨ་བཛྲ་རྩལ་གྱི་ཡང་སྲིད་གསུམ་པར་ངོས་བཟུང་ནས་རྫོགས་ཆེན་གདན་སར་མངའ་གསོལ།སྐུ་ན་ཆུང་ངུའི་དུས་ནས་དགེ་བའི་བཤེས་གཉེན་དམ་པ་མང་པོར་བསྟེན་ཏེ་གཞུང་ཆེན་བཅུ་གསུམ་གཙོར་གྱུར་མདོ་སྔགས་རིག་གནས་བཅས་པ་གསན་བཞེས་གནང་།དུས་འགྱུར་ཆེན་མོའི་ཡོ་ལངས་སྐབས་དགུང་ན་གཞོན་ཡང་དམ་པའི་རང་གཤིས་མ་འགྱུར་བ་མཁས་བཙུན་བཟང་པོའི་བདག་ཉིད་དུ་བཞུགས་ཤིང་སྐུ་གསུང་ཐུགས་རྟེན་གྱི་རིག་དངོས་མང་པོ་སྐུ་སྲོག་དང་བསྡོས་ཏེ་ཉར་བསྡུ་མཛད།གངས་ལྗོངས་བསྟན་པ་ཡང་དར་གྱི་སྐབས་སུ་བོད་ཀྱི་ཆོས་དང་རིག་གཞུང་སླར་གསོའི་ཕྱིར་དུ་ཉེ་རབས་བོད་ཁུལ་གྱི་ཆེས་ཐོག་མའི་རིག་གནས་གླིང་ཀསི་ཁྲོན་བོད་ཡིག་སློབ་གྲྭ་རྫོགས་ཆེན་དུ་བཙུགས་པར་སློབ་ཁྲིད་འཆར་འགོད་དང་སློབ་ཁྲིད།རྒྱུགས་ཡིག་གཏན་འཁེལ་དང་དགེ་རྒན་གདན་ཞུ།རྫོགས་བྲིས་གསར་གཏོད་སོགས་ཕྱག་ལས་རྒྱ་ཆེར་གནང་།དེ་བཞིན་རྙིང་མའི་གདན་ས་ཆེན་མོ་རྫོགས་ཆེན་དགོན་པ་སླར་གསོའི་ཐུགས་ཁུར་ཆེད་བཞེས་མཛད་པ་དང་གེ་སར་རིག་གནས་ཀྱི་རྩ་ཆེའི་ཤུལབཞག་ལོ་རྒྱུས་བསྐྱར་གསོ་དར་སྤེལ་བཏང་།ཕྱི་ལོ་༡༩༨༨ལོ་ནས་མདོ་ཁམས་ཡུལ་གྱི་ལོ་རྒྱུས་རིང་ཤོས་ཀྱི་བཤད་གྲྭ་སྟེ།རྫོགས་ཆེན་ཤྲཱི་སེང་ཆོས་གྲྭ་ཆེན་མོ་བསྐྱར་གསོ་རྒྱ་བསྐྱེད་མཛད་དེ་སྡེ་སྣོད་འཛིན་པ་སྟོང་ཕྲག་གཉིས་ལྷག་བསྐྱེད་སྲིང་བྱུང་།གངས་རིའི་ལྗོངས་ཀྱི་ཆོས་རིག་གི་སྒྲོན་མེ་སྦར་བའི་མཛད་རྗེས་ཟླ་མེད་དུ་སྐྱོང་བཞིན་སྐུ་བཞུགས་པ་དང་།༢༠༡༦ལོར་སྐུ་ཆས་ཉེར་སྤྱོད་སྟབས་བདེ་ཙམ་ལས་གཞན་བདོག་པའི་དངོས་པོ་ཡོད་ཚད་སྔར་སྐུའི་ཟུངས་ཁྲག་གིས་རྨང་གཞི་བྱས་ཏེ་གསར་འཛུགས་གནང་བའི་སྐལ་བཟང་ལེགས་བྱས་ཐེབས་རྩ་ཚོགས་པར་སྤྱི་ཚོགས་དགེ་ལས་སུ་ཕུལ།སྔར་གཞུག་ཏུ་སི་ཁྲོན་མི་རིགས་དཔེ་སྐྲུན་ཁང་དང་།ཀན་སུའུ་མི་རིགས་དཔེ་སྐྲུན་ཁང་།བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་བཅས་ནས་གསུང་རྩོམ་པོད་བཅུ་གྲངས་ཐེངས་དུ་མར་དཔར་སྐྲུན་འགྲེམ་སྤེལ་བྱས།